CELEX: 32022D0712
Language: sk
Date: 2022-04-27 00:00:00
Title: Vykonávacie rozhodnutie Komisie (EÚ) 2022/712 z 27. apríla 2022 o žiadosti o registráciu európskej iniciatívy občanov s názvom End The Slaughter Age (Za svet bez bitúnkov) podľa nariadenia Európskeho parlamentu a Rady (EÚ) 2019/788 [oznámené pod číslom C(2022) 2753] (Iba talianske znenie je autentické)

10.5.2022   
               
               
                  SK
               
               
                  Úradný vestník Európskej únie
               
               
                  L 133/15
               
            
         VYKONÁVACIE ROZHODNUTIE KOMISIE (EÚ) 2022/712
         z 27. apríla 2022
         o žiadosti o registráciu európskej iniciatívy občanov s názvom End The Slaughter Age (Za svet bez bitúnkov) podľa nariadenia Európskeho parlamentu a Rady (EÚ) 2019/788
         
            
               [oznámené pod číslom C(2022) 2753]
            
         
         (Iba talianske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom End The Slaughter Age (Za svet bez bitúnkov) bola Komisii predložená 3. marca 2022.
                  
               
                     (2)
                  
                  
                     Cieľmi iniciatívy, ktoré vyjadrili organizátori, sú: „a) vylúčenie chovu hospodárskych zvierat z činností oprávnených na poľnohospodárske dotácie a začlenenie etických a ekologických alternatív, ako je produkcia bunkovými kultúrami a rastlinné bielkoviny a b) zavedenie stimulov na výrobu a predaj poľnohospodárskych výrobkov rastlinného pôvodu a poľnohospodárskych výrobkov z bunkových kultúr“.
                  
               
                     (3)
                  
                  
                     Ďalšie podrobnosti o predmete, cieľoch a súvislostiach iniciatívy možno nájsť v dodatočnom dokumente, v ktorom sa uvádzajú a podrobne opisujú dôvody na podporu iniciatívy. Organizátori tvrdia, že tisíce ľudí pracujúcich v odvetviach zabíjania zvierat a spracovania mäsa čelia hrozným a často nezákonným pracovným podmienkam. Keďže dobré životné podmienky zvierat sú pre Úniu dôležité, zabíjanie zvierat už nie je morálne ani právne odôvodnené. Ďalej tvrdia, že zintenzívnenie neudržateľného poľnohospodárstva a rastúci dopyt po živočíšnych bielkovinách sú dva hlavné faktory, ktoré prispievajú k riziku zoonotických ochorení. Tradičný chov zvierat je zároveň náročný na energiu a pôdu a je významným zdrojom emisií skleníkových plynov. Organizátori tvrdia, že presun poľnohospodárskych dotácií z odvetvia chovu hospodárskych zvierat na environmentálne alternatívy, ako sú bunkové poľnohospodárstvo a pestovanie rastlinných bielkovín, je odôvodnený na základe zásady predbežnej opatrnosti a zásady „znečisťovateľ platí“. Pokiaľ ide o možné stimuly na výrobu a predaj udržateľných alternatív, uvádzajú ako príklad odstránenie dodatočného zdanenia, ktoré sa v súčasnosti uplatňuje na rastlinné alternatívy v porovnaní so živočíšnymi výrobkami.
                  
               
                     (4)
                  
                  
                     Pokiaľ ide o prvý cieľ iniciatívy, ktorým je prerozdelenie poľnohospodárskych dotácií z odvetvia chovu hospodárskych zvierat na ekologické alternatívy, Komisia má právomoc na základe článku 43 ods. 2 ZFEÚ predložiť legislatívne návrhy na dosiahnutie cieľov spoločnej poľnohospodárskej politiky v rozsahu, v akom sa tieto dotácie týkajú výrobkov uvedených v prílohe I k ZFEÚ.
                  
               
                     (5)
                  
                  
                     Pokiaľ ide o druhý cieľ iniciatívy, ktorým je zavedenie dotácií alebo podobných stimulov na výrobu a predaj poľnohospodárskych výrobkov rastlinného pôvodu a poľnohospodárskych výrobkov z bunkových kultúr, Komisia má právomoc predkladať legislatívne návrhy na základe článku 43 ods. 2 ZFEÚ, pokiaľ sa týkajú výrobkov uvedených v prílohe I k ZFEÚ. Okrem toho, keďže cieľom iniciatívy je zahrnúť aj iné druhy stimulov, ktoré presahujú rámec poľnohospodárskych dotácií, Komisia má právomoc predkladať návrhy právnych aktov na základe článku 114 ZFEÚ, pokiaľ sú zamerané na zlepšenie fungovania vnútorného trhu.
                  
               
                     (6)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (7)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásad proporcionality a subsidiarity a dodržania základných práv.
                  
               
                     (8)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (9)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (10)
                  
                  
                     Iniciatíva s názvom End The Slaughter Age (Za svet bez bitúnkov) by sa preto mala zaregistrovať.
                  
               
                     (11)
                  
                  
                     Záver, že podmienky registrácie podľa článku 6 ods. 3 nariadenia (EÚ) 2019/788 sú splnené, neznamená, že Komisia nejakým spôsobom potvrdzuje vecnú správnosť obsahu iniciatívy, za ktorú nesie výlučnú zodpovednosť skupina organizátorov iniciatívy. Obsah iniciatívy vyjadruje len názory skupiny organizátorov a v žiadnom prípade ho nemožno považovať za vyjadrenie názorov Komisie,
                  
               PRIJALA TOTO ROZHODNUTIE:
         
            Článok 1
            Registruje sa európska iniciatíva občanov s názvom End The Slaughter Age (Za svet bez bitúnkov).
         
         
            Článok 2
            Toto rozhodnutie je určené skupine organizátorov iniciatívy občanov s názvom End The Slaughter Age (Za svet bez bitúnkov), ktorú zastupujú pán Filippo BORSELLINO a pán Darryl GRIMA, konajúci zároveň ako kontaktné osoby.
         
         
            V Bruseli 27. apríla 2022
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.